TRC พุ่ง5% นิวไฮรอบ3เดือน ลุ้นผลประมูลงานใหม่รวมกว่า5พันลบ.ดันBacklogสิ้นปีแตะหมื่นลบ.
TRC พุ่ง 5% นิวไฮรอบ 3 เดือน ลุ้นผลประมูลงานใหม่ มูลค่ารวมกว่า 5 พันลบ.ดัน Backlog สิ้นปีแตะหมื่นลบ. ล่าสุด ณ เวลา 11.32 น. อยู่ที่ 0.63 บาท บวก 0.03 บาท หรือ 5% สูงสุดที่ 0.64 บาท ต่ำสุดที่ 0.60 บาท ด้วยมูลค่าซื้อขาย 12.29 ล้านบาท
5 ต.ค. 2561

ผู้สื่อข่าวรายงานว่า ราคาหุ้น บริษัท ทีอาร์ซี คอนสตรัคชั่น จำกัด (มหาชน) หรือ TRC ล่าสุด ณ เวลา 11.32 น. อยู่ที่ 0.63 บาท บวก 0.03 บาท หรือ 5% สูงสุดที่ 0.64 บาท ต่ำสุดที่ 0.60 บาท ด้วยมูลค่าซื้อขาย 12.29 ล้านบาท

ทั้งนี้ ราคาหุ้น TRC ปรับตัวขึ้นสูงสุดในรอบ 3 เดือน นับตั้งแต่ราคาหุ้นอยู่ที่ระดับ 0.64 บาท เมื่อวันที่ 13 มิ.ย.2561
ขณะที่ก่อนหน้านี้ แหล่งข่าวจาก TRC เปิดเผยว่า บริษัทฯมีโอกาสสูงที่จะได้งานประมูลก่อสร้างคลังสินค้าอัจฉริยะของ บริษัท ปตท.น้ำมันและการค้าปลีก จำกัด (มหาชน) หรือ PTTOR ในกลุ่มบริษัท ปตท. จำกัด (มหาชน) หรือ PTT มูลค่า 500-600 ล้านบาท ในเร็ว ๆ นี้
ด้าน นายภาษิต ลี้สกุล ประธานเจ้าหน้าที่บริหาร TRC ได้เปิดเผยว่า ปัจจุบันบริษัทมีมูลค่างานในมือ (Backlog) อยู่ที่ 5.6 พันล้านบาท ซึ่งมีกำหนดรับรู้รายได้เข้ามาในครึ่งปีหลังนี้ราว 1.5 พันล้านบาท โดยบริษัทจะพยายามผลักดัน Backlog ในสิ้นปีนี้ให้เพิ่มขึ้นไปแตะระดับ 1 หมื่นล้านบาท
ทั้งนี้ด้วยการเดินหน้าเข้าประมูลงานอย่างต่อเนื่องมูลค่ารวมกว่า 5 พันล้านบาท ได้แก่ งานก่อสร้างคลังสินค้าอัจฉริยะของ PTTOR มูลค่า 500-600 ล้านบาท , งานก่อสร้างตามโครงการ Clean Fuel Project ของบริษัท ไทยออยล์ จำกัด (มหาชน) หรือ TOP มูลค่า 2 พันล้านบาท คาดว่าจะรู้ผลในช่วงปลายปีนี้ และงานการนำเสาไฟฟ้าลงใต้ดินของเส้นทางพระราม 9-รัชดา มูลค่า 2.6-2.7 พันล้านบาท คาดหวังได้งานมูลค่า 3-4 พันล้านบาท
 